ໃນຕອນເຊົ້າຂອງວັນທີ 30 ພະຈິກ 2021, ສປປ ລາວ ໃນຖານະເປັນປະເທດປະສານງານ ສຳລັບ ພາກພື້ນອາຊີຕາເວັນອອກ ຂອງເວທີປຶກສາຫາລືຂອບການຮ່ວມມື ອາຊີຕາເວັນອອກ ແລະ ອາເມລິກາລາຕິນ (Forum for East Asia and Latin America Cooperation ຫຼື FEALAC) ໄດ້ເປັນເຈົ້າພາບຈັດກອງປະຊຸມເຈົ້າໜ້າທີ່ອາວຸໂສ ເວທີປຶກສາຫາລືຂອບການຮ່ວມມື ລະຫວ່າງ ພາກພື້ນອາຊີຕາເວັນອອກ ແລະ ອາເມລິກາລາຕິນ ຄັ້ງທີ 21 (The 21st FEALAC SOM) ດ້ວຍຮູບແບບວິດີໂອທາງໄກ.
ວັນທີ 25 ພະຈິກ 2021 ທີ່ກະຊວງຄົມມະນາຄົມຂົນສົ່ງຫວຽດນາມ, ສະຫາຍ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງ ສປປ ລາວ ປະຈຳ ສສຫວຽດນາມ ພ້ອມຄະນະ ໄດ້ເຂົ້າຢ້ຽມຂໍ່ານັບ ແລະ ພົບປະ ສະຫາຍ ຫງວຽນ ວັນ ເຖ (Nguyễn Văn Thể), ກຳມະການສູນກາງພັກ, ລັດຖະມົນຕີກະຊວງຄົມມະນາຄົມຂົນສົ່ງຫວຽດນາມ.
ຕອນບ່າຍວັນທີ 25/11/2021, ສະຖານທູດລາວ ທີ່ ນະຄອນຫຼວງຮ່າໂນ້ຍ ໄດ້ຈັດຕັ້ງການປາຖະກະຖາເນື່ອງໃນໂອກາດວັນຊາດທີ 02 ທັນວາ ຄົບຮອບ 46 ປີ ແລະ ວັນຄ້າຍວັນເກີດປະທານໄກສອນ ພົມວິຫານຄົບຮອບ 101 ປີ ແລະ ເອກະສານສຳຄັນຈຳນວນໜຶ່ງ ໂດຍການໃຫ້ກຽດເຂົ້າຮ່ວມເປັນປະທານຂອງ ສະຫາຍ ແສງເພັດ ຮຸ່ງບຸນຍວງ, ເລຂາຄະນະພັກຮາກຖານສະຖານທູດ, ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງ ສປປ ລາວ ປະຈຳ ສສ ຫວຽດນາມ, ຊຶ່ງເຂົ້າຮ່ວມຮັບຟັງມີສະມາຊິກພັກ-ພະນັກງານສະຖານທູດ, ມີຫ້ອງການຜູ້ຕາງໜ້າ ປກສ ລາວ ປະຈຳ ສສ ຫວຽດນາມ, ຫ້ອງການຜູ້ຕາງໜ້າລັດວິສະຫະກິດການບິນລາວ ສາຂານະຄອນ ຫຼວງຮ່າໂນ້ຍ, ທັງໝົດຈຳນວນ 40 ສະຫາຍ.